Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2023/C 20/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„MELOCOTÓN DE CIEZA“

EU št.: PGI-ES-02644 – 16.10.2020

ZOP ( ) ZGO (X)

1. Ime

„Melocotón de Cieza“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Breskve sort:

— baby gold 6,

— romea.

Sorta baby gold 6

Barva

Pri breskvah sorte baby gold 6, ki se gojijo na območju vpliva ZGO, ima barva kože višjo vrednost barvnega tona (79,23 ± 0,62) kot na primerljivih območjih (72,02 ± 3,71). Podobno ima barva mesa višjo vrednost nasičenosti (46,10 ± 0,27) kot meso breskev z drugih območij (42,34 ± 0,52). Zaradi teh razlik je meso bolj rumeno in ima bolj nasičen rumen odtenek.

Čvrstost

Pri obiranju so vrednosti čvrstosti sorte baby gold 6 21,08* ± 0,68, kar je za 7 % več od vrednosti na primerljivem območju (19,72 ± 1,23). Tako se znatno poveča razlika s primerljivimi območji, ko se sadje da na trg, saj vrednosti znašajo 19,01 ± 0,64, kar je približno 16,34 % več od vrednosti na primerljivem območju (16,34 ± 0,89).

Velikost

Najmanjša velikost: A (premer: 67 mm–< 73 mm)

Največja velikost: AAAA (premer: > 90 mm)

Sorta romea

Barva

Pri breskvah sorte romea, ki se gojijo na območju vpliva ZGO, so še posebno visoke vrednosti barvnih tonov kože (78,21 ± 0,47) za 10 % višje kot na drugih območjih (70,98 ± 0,26). Podobno je vrednost nasičenosti (56,13 ± 0,34) za 26,6 % višja kot na drugih primerljivih območjih (44,34 ± 1,02). Zaradi teh vrednosti je epiderm bolj rumen.

Čvrstost

Ko se sorta romea da na trg, tj. 14 dni po obiranju, ima visoke vrednosti čvrstosti. Te vrednosti čvrstosti (16,55 ± 0,88) so za 30 % višje kot na drugih primerljivih območjih (12,51 ± 0,69).

Zaradi te čvrstosti imajo breskve s tega območja vpliva ZGO daljši rok trajanja kot breskve s primerljivega območja, in sicer zaradi podnebja ter fizikalnih in kemijskih lastnosti tal na območju. Ti so opisani v oddelku o geografski povezavi.

Velikost

Najmanjša velikost: A (premer: 67 mm–< 73 mm)

Največja velikost: AAAA (premer: > 90 mm)

Organoleptične lastnosti obeh sort

— Sladek in intenziven okus, ki je rezultat dobrega ravnotežja med sladkorji in skupno vsebnostjo kislin. Čvrsta in sočna tekstura. Prijetna aroma, značilna za breskve.

— Barva: koža je lahko svetlo rumena do oranžna. Sorta romea ima lahko svetlo oranžen ali rdečkast nadih, kjer je koža v stiku s soncem.

— Minimalna čvrstost pri obiranju: 20 N.

— Oblika: zaobljena. Sadeži sorte baby gold 6 imajo lahko na vrhu značilno rahlo izboklino.

3.3. Krma (samo za proizvode živalskega izvora) in surovine (samo za predelane proizvode)

Ni relevantno.

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje se izvajajo na opredeljenem geografskem območju.

1. Saditev

2. Namakanje

3. Gnojenje

4. Obrezovanje

5. Redčenje 5.1 Redčenje cvetov 5.2 Redčenje plodov

6. Obiranje

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Ni relevantno.

3.6. Posebna pravila za označevanje proizvoda, za katerega se uporablja registrirano ime

Breskve z ZGO morajo imeti oštevilčeno identifikacijsko etiketo, ki mora vključevati logotip ZGO. Posebno besedilo „Melocotón de Cieza“ je obvezno. Na etiketi mora biti naveden tudi pooblaščen nadzorni organ, ki deluje kot certifikacijski organ za proizvod. Nadzorni organ izdaja ali dodeljuje etikete v serijah z ustreznimi številkami ter jih vedno preverja. Etikete je treba namestiti na mestu pakiranja tako, da se ne morejo ponovno uporabiti.

4. Jedrnata opredelitev geografskega območja

Razmejeno območje ZGO „Melocotón de Cieza“ je določeno, kot sledi, vključno z delom občin Cieza, Calasparra, Jumilla in Abarán:

— na zahodu: meji na kraja Las Cañadas in Agua Amarga v občini Cieza,

— na jugu: meji na kraja Rotas in El Macabeo v občini Calasparra,

— na vzhodu: meji na kraj Corona v občini Abarán in železniško postajo v kraju Blanca,

— na severu: meji na občino Jumilla pri kraju El Boquerón.

5. Povezava z geografskim območjem

Zahtevek za registracijo ZGO „Melocotón de Cieza“ temelji na lastnostih in slovesu proizvoda.

V znanstveni študiji so bile potrjene posebne lastnosti breskev, ki se gojijo na območju vpliva ZGO „Melocotón de Cieza“, ter povezava med lastnostmi, kakovostjo proizvoda in njegovim poreklom. Študijo je opravila skupina za dejavnosti po obiranju in hlajenje z oddelka za živilsko tehnologijo in kmetijsko opremo napredne tehniške šole za agronomijo politehnične univerze v Cartageni. Njen naslov je bil: Estudio comparativo postcosecha de las variedades romea y baby gold 6 para la obtención de la indicación geográfica protegida del „Melocotón de Cieza“ (Primerjalna študija sort romea in baby gold 6 po obiranju za pridobitev zaščitene geografske označbe „Melocotón de Cieza“), Cartagena, julij 2018. (https://melocotondecieza.com/estudio-upct/)

Ta meja je bila določena v skladu z merili glede tal, podnebja in območij, ki sta jim sorti, zajeti s to ZGO, bolje prilagojeni. Dodana vrednost breskev „Melocotón de Cieza“ temelji na njihovih posebnih lastnostih, ki so predvsem posledica podnebja, tal in človeških dejavnikov, značilnih za območje, zajeto z ZGO.

Naravni dejavniki

Podnebje na opredeljenem geografskem območju proizvodnje je dejavnik, zaradi katerega so breskve „Melocotón de Cieza“ sort baby gold 6 in romea poseben proizvod. Pozimi se hladne nočne temperature gibljejo med –2 oC in 5 oC, medtem ko so najvišje temperature maja (33 oC), junija (37 oC) in julija (41 oC). Zaradi velikih temperaturnih razlik imata ti sorti breskev posebno in značilno velikost in barvo.

Na posebne lastnosti breskev „Melocotón de Cieza“ sort romea in baby gold 6 vpliva ekstremno sredozemsko podnebje na območju, za katero je poleti značilna huda suša, povprečna letna količina padavin pa komaj doseže 300 mm. Padavinski režim je ekvinokcialen, pri čemer je največ padavin oktobra. Poleg tega je zaradi relativne bližine Sredozemskega morja in nizke lege območja povprečna letna temperatura v pokrajini Murcia tu najvišja. V povodju reke Segura ima to območje najbolj suho podnebje. Zaradi vseh teh dejavnikov se ti sorti po posebnih lastnosti razlikujeta od vseh drugih breskev istih sort, pridelanih na drugih območjih. Poleg tega so pri doseganju teh posebnih lastnosti ključne značilne lastnosti reke Segura, ki namaka polja v občini Cieza. Zlasti z vidika organoleptičnih lastnosti obeh sort se njihova koncentracija v topnih trdnih snoveh izrazi v večji sladkosti in čvrstosti.

V poročilu, ki ga je izdala hidrografska zveza za reko Segura (Confederación Hidrográfica del Segura) (N/REF: IAMB-0015/2021), o kakovosti vode v delu reke Segura, kjer teče skozi občino Cieza: „Del reke Segura, ko ta teče skozi občino Cieza, je od sotočja z reko Quipar do pregrade Azud de Ojós razvrščen kot vodno telo ‚ESES0701010111 Río Segura‘.“ V končni oceni in načrtu za upravljanje voda za reko Segura (Plan Hidrológico del Segura (PHDS)) je splošno stanje tega vodnega telesa ocenjeno kot „dobro“. Ekološko stanje se ocenjuje v petih kategorijah, od najboljšega do najslabšega: zelo dobro, dobro, povprečno, slabo in zelo slabo. Stanje je v tem primeru „dobro“. Obstajata dve kategoriji kemičnega stanja: „dobro“ in „dobro nedoseženo“. V tem primeru je stanje „dobro“.

Tla

Zaradi sklopa skupnih dejavnikov tal na tem proizvodnem območju je to idealno za gojenje tega koščičastega sadja. Glavne lastnosti, zaradi katerih so tla edinstvena, v povezavi s podnebjem so naslednje: glinasto-ilovnata in glinasta tekstura, pri čemer ravni gline presegajo 30 %, vrednost pH > 8,3, vsebnost apnenca > 20 %, ravni organskih snovi pa so med 1 % in 2 %. Te fizikalne in kemijske lastnosti v kombinaciji s številnimi drugimi lastnostmi določajo kakovost, čvrstost, rok trajanja in okus, skratka značilne lastnosti breskev z geografskim DNK.

Bistvenih lastnosti breskev „Melocotón de Cieza“ ne določa posamezen fizikalni ali kemijski dejavnik oziroma dejavnik, povezan s tlemi. Ta sadež je rezultat harmonične mešanice številnih dejavnikov. Dejavniki, povezani s tlemi, so še posebno pomembni.

Dejavnik pridelave

Lastnost območja Cieza, po kateri se razlikuje od drugih območij, je, da je metoda redčenja cvetov in plodov v celoti ročna in se izvaja cvet po cvetu. S tem se razlikuje od drugih območij v Španiji, kjer kmetijski delavci za odstranjevanje odvečnih cvetov s posamezne veje uporabljajo orodja za redčenje.

Rezultat uporabe tradicionalne metode je boljša selekcija cvetov, ki pomeni kakovostnejši plod.

Zgodovinski dejavniki in družbeni ugled

V zvezi z zgodovinskimi vidiki obstajajo dokazi o gojenju breskev v Ciezi v 3. stoletju našega štetja, in sicer v skalnih zavetjih jame La Serreta in pozneje v nekaterih osuševalnih jarkih hiš v kraju Siyâsa, utrjenem andaluzijskem naselju na pobočjih Monte del Castillo, ki je bilo zapuščeno v 13. stoletju. Najdeni so bili tudi ostanki semen breskev, kar zagotavlja dokaze o kmetijskih praksah v tedanjih sadovnjakih v Ciezi.

Ob pregledu starodavne zgodovine prebivalcev Cieze je mogoče ugotoviti, da so bile vse kulture na nek način povezane s kmetijstvom, pri čemer so breskve imele ključno vlogo.

V sodobnih časih je industrijski razvoj območja povezan z znatno pridelavo breskev. Sektor konzerviranja je bil eden od glavnih dejavnikov za povečanje in širitev gojenja breskev na celotnem območju Cieze.

V Ciezi je 8 448 hektarjev obdelovalnih površin, ki se namakajo. Od teh je 5 861 hektarjev, tj. približno 70 %, namenjenih breskvam (podatki regionalnega centra za statistiko v Murcii (CREM). Ti podatki kažejo, da je Cieza občina z največjim obsegom pridelave breskev v Evropi, pri čemer se na tem območju vsako leto pridela več kot 180 milijonov kilogramov breskev.

Med breskvami „Melocotón de Cieza“ in družbenim okoljem občine obstaja ključna povezava, saj se več kot 10 000 ljudi preživlja z dejavnostmi, ki so v bistvu povezane s tem sadežem. To pomeni, da je lokalni, regionalni in nacionalni vpliv vsega, kar je povezano z breskvami „Melocotón de Cieza“, izraz njihovega ugleda, zakoreninjenega v lokalni kulturi. To je razvidno iz različnih praznovanj, povezanih z breskvami „Melocotón de Cieza“, kot sta konferenca o breskvah „Melocotón de Cieza“ in festival breskev (Fiesta del Melocotón), ki poteka od 80. let prejšnjega stoletja. Med drugimi dogodki je tudi nacionalna konferenca o koščičastem sadju. Poleg tega je Floración de Cieza (Cvetenje Cieze) turistična dejavnost z mednarodnim slovesom, ki je neposredno povezana z breskvami „Melocotón de Cieza“. Nagrada zlata breskev (Melocotón de Oro) se vsako leto podeli posameznikom ali ustanovam za njihovo izjemno delo pri spodbujanju kmetijskega razvoja v Ciezi. Nagrada priznava pomen breskev pri spodbujanju gospodarstva Cieze.

Obstajajo tudi drugi znaki slovesa tega proizvoda, zakoreninjenega v kulturo, ter njegovega lokalnega, regionalnega in dejansko mednarodnega ugleda. Pomembna primera iz gastronomije, v kateri se uporabljajo breskve „Melocotón de Cieza“, vključujeta Manjar de Cieza (sladica iz Cieze) in božično specialiteto Murciatone, pa tudi druge jedi, kot sta breskova granita in Trenza de „Melocotón de Cieza“ (pecivo iz breskev „Melocotón de Cieza“), ter slaščice, kot je kolač iz breskev „Melocotón de Cieza“.

Obstajajo tudi tradicionalne igre, med drugim Melocotón Respondón (nagajiva breskev), in literarni viri, kot je delo, objavljeno leta 2017, z naslovom El Melocotón en la Historia de Cieza (Breskev v zgodovini Cieze). Delo je zbirka raziskav o izvoru kmetijstva, namakalnih območjih, gojenju koščičastega sadja in najpogosteje uporabljenih sortah, ki že od nekdaj rastejo na območju.

Poleg tega so breskve „Melocotón de Cieza“ prisotne na najpomembnejših kmetijskih sejmih na svetu, kot sta Fruit Attraction in Fruit Logistica v Berlinu. Leta 2021 ji je nagrado za proizvod podelil časopis La Verdad.

Literatura

El melocotón en la historia de Cieza (Breskev v zgodovini Cieze), ki ga je objavilo kulturno združenje Cieze La Floración. To delo sledi starodavnemu odnosu med prebivalci Cieze in breskvami. Dejstvo, da objavljeno delo konkretno obravnava breskve „Melocotón de Cieza“, kaže na njihov pomen.

Delo je zbirka raziskav o izvoru kmetijstva, namakalnih območjih, gojenju in najznačilnejših sortah breskev, ki že od nekdaj rastejo na območju.

Poleg tega zajema vse dejavnosti in industrijske panoge, ki so se razvile v povezavi z gojenjem breskev in so imele velik družbeno-gospodarski vpliv na Ciezo. Mednje se uvrščajo konzervna industrija, izvoz, literatura, slikanje in kulinarika.

Sklic na objavo specifikacije proizvoda

Sklic: PGI-ES-02644

Datum: 16. oktober 2020

Povezava na objavo: https://cutt.ly/AT5SvJA

(1) UL L 343, 14.12.2012, str. 1.